
Okresný súd Banská Bystrica 2Csp/5/2024 6123453058 12. 06. 2024 JUDr. Stanislava Padúchová ECLI:SK:OSBB:2024:6123453058.2
ROZSUDOK V MENE SLOVENSKEJ REPUBLIKY Okresný súd Banská Bystrica, pracovisko Brezno, sudkyňou JUDr. Stanislavou Padúchovou, v právnej veci žalobcu Slovenský plynárenský priemysel, a.s., IČO: 35 815 256, so sídlom Mlynské nivy 44/a, 825 11 Bratislava - Ružinov, práv. zast. Beňo & partners advokátska kancelária, s.r.o., IČO: 44 250 029, so sídlom Námestie sv. Egídia 40/93, 058 01 Poprad, proti žalovanému A. B., nar. XX.XX.XXXX, trvale bytom A. XXXX/XX, XXX XX C., o zaplatenie 1.079,64 Eur s príslušenstvom, takto rozhodol: I. Žalovaný je p o v i n n ý zaplatiť žalobcovi sumu 1.079,64 Eur spolu s úrokom z omeškania vo výške 9% ročne zo sumy 10,- Eur od 01.08.2023 do zaplatenia, s úrokom z omeškania vo výške 5,50% ročne zo sumy 532,17 Eur od 03.08.2022 do zaplatenia a s úrokom z omeškania vo výške 8,75% ročne zo sumy 537,47 Eur od 16.06.2023 do zaplatenia, a to do 3 dní odo dňa právoplatnosti tohto rozhodnutia. II. Žalovaný je p o v i n n ý nahradiť žalobcovi trovy konania v rozsahu 100% do 3 dní odo dňa právoplatnosti uznesenia o výške náhrady trov konania. odôvodnenie: Žalobným návrhom doručeným na Okresný súd Banská Bystrica dňa 29.11.2023 sa žalobca domáhal od žalovaného zaplatenia sumy 1.079,64 Eur s príslušenstvom a náhrady trov konania. Žalobu odôvodnil tým, že žalobca uzatvoril so žalovaným Zmluvu o združenej dodávke elektriny, na základe ktorej poskytoval žalovanému združenú dodávky elektriny do odberného miesta žalovaného. Žalovaný sa zaviazal zaplatiť za poskytnutú dodávku elektriny cenu za podmienok stanovených zmluvou, obchodnými podmienkami a cenníkom. Za dodanú elektrinu boli žalovanému vystavené vyúčtovacie faktúry, ktoré žalovaný neuhradil, dostal sa do omeškania s úhradou faktúr, preto má žalobca nárok aj na úroky z omeškania. K podanej žalobe o.i. pripojil: Zmluvu o združenej dodávke elektriny zo dňa XX.XX.XXXX, obchodné podmienky, cenník služieb, vyúčtovacie faktúry a pokus o zmier zo dňa 12.09.2023. 2. Okresný súd Banská Bystrica v upomínacom konaní vydal platobný rozkaz sp. zn. 24Up/1860/2023 zo dňa 05.12.2023, ktorým podanému návrhu vyhovel v celom rozsahu. Platobný rozkaz sa žalovanému nepodarilo doručiť do vlastných rúk. Žalobca na výzvu súdu navrhol pokračovať v konaní na príslušnom súde. V nadväznosti na to bola vec postúpená na Okresný Banská Bystrica, pracovisko Brezno. 3. Žalovanému súd doručil žalobu s prílohami a uznesením s výzvou na vyjadrenie sa k žalobe postupom podľa § 116 ods. 2 zákona č. 160/2015 Z.z. Civilný sporový poriadok (ďalej len CSP). Žalovaný sa k podanej žalobe nevyjadril. 4. Súd vo veci nariadil pojednávanie na deň 12.06.2024 o 10:00. Právny zástupca žalobcu ospravedlnil svoju ako aj žalobcovu neprítomnosť na pojednávaní. Žalovanému bolo predvolanie na pojednávanie
doručované na adresu trvalého pobytu a zároveň bol žalovaný o termíne pojednávania upovedomený aj na jeho mailovú adresu. V daný deň bol na súdoch nahlásená možnosť výskytu bomby. Z uvedeného dôvodu bola budova tunajšieho súdu evakuovaná o 09:30 hod a opätovne bola sprístupnená o 10:15. Súd vo veci začal pojednávať o 10:50 hod. Na pojednávanie sa žalovaný nedostavil. 5. Súd vykonal dokazovanie oboznámením sa s podanou žalobou a listinnými dôkazmi obsiahnutými v spise a na základe zisteného skutkového stavu žalobe vyhovel. 6. Dňa XX.XX.XXXX žalobca ako dodávateľ uzatvoril so žalovaným ako odberateľom Zmluvu o združenej dodávke elektriny XXXXXXXXXX, kategória Domácnosti pre odberné miesto EIC: XXXXXXXXXXXXXXXX, A. XX/X, C.. Jej predmetom bol záväzok dodávateľa zabezpečiť pre odberateľa združenú dodávku elektrinu do odberného miesta a záväzok odoberateľa uhradiť dodávateľovi za dodávku elektriny a ceny za služby a výkony súvisiace s touto dodávkou, a to za podmienok stanovených zmluvou a obchodnými podmienkami. 7. Vyúčtovacou faktúrou č. XXXXXXXXXX splatnou dňa 02.08.2022 bol žalovanému za dodávku elektriny vyúčtovaná nedoplatok vo výške 532,17 Eur (fakturačné obdobie 16.07.2021 až 12.07.2022). 8. Faktúrou č. XXXXXXXXXX splatnou dňa 31.07.2023 bola žalovanému náhrada nákladov za vystavenie a zaslane upomienky vo výške 10,- Eur. 9. Vyúčtovacou faktúrou č. XXXXXXXXXX splatnou dňa 15.06.2023 bol žalovanému za dodávku elektriny vyúčtovaný nedoplatok vo výške 537,47 Eur (fakturačné obdobie 13.07.2022 až 29.05.2023). 10. Podľa § 488 Občianskeho zákonníka, záväzkovým vzťahom je právny vzťah, z ktorého veriteľovi vzniká právo na plnenie (pohľadávka) od dlžníka a dlžníkovi vzniká povinnosť splniť záväzok. 11. Podľa § 489 Občianskeho zákonníka, záväzky vznikajú z právnych úkonov, najmä zo zmlúv, ako aj zo spôsobenej škody, z bezdôvodného obohatenia alebo z iných skutočností uvedených v zákone. 12. Podľa ust. § 26 ods. 1 zákona č. 251/2012 Z.z. o energetike a o zmene a doplnení niektorých zákonov v znení neskorších predpisov v znení účinnom do 30.09.2022, zmluvou o dodávke elektriny sa zaväzuje dodávateľ elektriny dodávať elektrinu v dohodnutom množstve a v dohodnutom časovom priebehu výkonu odberateľovi elektriny a odberateľ elektriny sa zaväzuje zaplatiť dodávateľovi elektriny cenu za dodanú elektrinu. 13. Podľa ust. § 26 ods. 9 zákona č. 251/2012 Z.z., zmluvou o združenej dodávke elektriny sa zaväzuje dodávateľ elektriny dodávať odberateľovi elektrinu vymedzenú množstvom a časovým priebehom výkonu, zabezpečiť distribúciu elektriny do odberného miesta odberateľa vrátane súvisiacich služieb a prevziať za odberateľa zodpovednosť za odchýlku a odberateľ elektriny sa zaväzuje zaplatiť dodávateľovi elektriny cenu za dodanú elektrinu a za distribúciu elektriny a súvisiace služby. 14. Podľa čl. IV. bod 5 Obchodných podmienok, odberateľ je povinný uhradiť dodávateľovi okrem ceny za združenú dodávku elektriny aj ďalšie platby resp. Poplatky, ktoré nie sú zahrnuté v cene za združenú dodávku elektriny a ktoré si odberateľ objednal aleb osvojím konaním resp. nekonaním vyvolal vznik skutočnosti a potrebu uskutočnenia ďalších úkonov (služieb) zo strany dodávateľa a tieto sú spoplatňované podľa cenníka dodávateľa, cenníka externých služieb a výkonov a/alebo cenníka služieb príslušných PDS. 15. Podľa ust. § 517 ods. 2 Občianskeho zákonníka, ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania; výšku úrokov z omeškania a poplatku z omeškania ustanovuje vykonávací predpis. 16. Z vykonaného dokazovania považoval súd za preukázané, že žalobca a žalovaný uzatvorili dňa XX.XX.XXXX Zmluvu o združenej dodávke elektriny, kategória Domácnosti, predmetom ktorej bol záväzok dodávateľa dodávať žalovanému ako odberateľovi elektrinu. Žalovaný sa zaviazal za dodávku elektriny platiť cenu podľa zmluvy a cenníka. Žalovaný si svoju zmluvnú povinnosť nesplnil, keď
nezaplatil vyúčtovanú cenu v celkovej sume 1.069,64 Eur a upomienku vo výške 10,- Eur. Súd tak na základe listinných dôkazov považoval žalobu žalobcu za dôvodnú a vyhovel jej v plnom rozsahu. 17. Nakoľko sa žalovaný nesplnením peňažného záväzku (neuhradením faktúr) dostal do omeškania, žalobcovi vznikol nárok na úrok z omeškania odo dňa nasledujúceho po dni splatnosti jednotlivých faktúr. Výška úroku z omeškania bola v zmysle § 517 ods. 2 Občianskeho zákonníka a § 3 Nariadenia vlády č. 87/1995 Z.z. 18. O trovách konania súd rozhodol v zmysle ust. § 255 ods. 1 CSP a žalobcovi ako v spore úspešnej strane priznal voči žalovanému nárok na náhradu trov konania v rozsahu 100%. O výške náhrady trov konania rozhodne súd po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník (§ 262 ods. 2 CSP).
19. Záverom súd dodáva, že po vyhlásení rozhodnutia na pojednávaní dňa 12.06.2024 bola zo strany asistentky zákonnej sudkyni predložená e-mailová správa od žalovaného s časom odoslania 10:07 hod, v ktorej žalovaný uviedol, že ho nepustili dnu, lebo je hlásená bomba. Skutočnosť, že je nahlásená bomba neznamená, že sa pojednávanie automaticky zrušuje; len sa posúva na neskoršiu hodinu. Súd vyššie ozrejmil, že budova súdu bola sprístupnená už o 10:15 hod a súd začal pojednávať aj s určitou časovou rezervou vytvorenou pre možnosť žalovaného zúčastnil sa pojednávania až o 10:50 hod. Žalovaný sa mohol informovať u príslušníkov PZ, kedy bude budova sprístupnená a na sprístupnenie budovy mal počkať. Poučenie: Proti tomuto rozhodnutiu možno podať odvolanie v lehote 15 dní odo dňa jeho doručenia, písomne v dvoch vyhotoveniach, prostredníctvom tunajšieho súdu na Krajský súd v Banskej Bystrici (§ 355 ods. 1 a § 362 ods. 1 CSP). V odvolaní sa popri všeobecných náležitostiach podania (§ 127 ods. 1 CSP) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh) (§ 363 CSP). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Ak povinný dobrovoľne nesplní, čo mu ukladá právoplatné a vykonateľné rozhodnutie, oprávnený môže podať návrh na vykonanie exekúcie podľa zákona č. 233/1995 Z.z. (Exekučný poriadok).

